
Најчешће, зато што се не везују за речи, моје мисли остају магле. Оне оцртавају нејасне и пријатне облике, ишчезавају: сместа их заборављам. Сартр, Мучнина
Пројекат изложбе састоји се из два дела. Први део чини слика. Други је реч као „предлог” посетилаца изложбе за назив слике.

Инспирација за идеју пратећег програма потиче из ауторкиног личног искуства и повезана је са чињеницом да су њени радови најчешће „без назива“, због неке врсте страха од једнозначне интерпретације дела и жеље да оно буде отворено за безброј доживљаја. На изложби се представља рад образован из више појединачних слика спојених у целину – причу испричану без речи. Публика је позвана да учестује у давању назива делу. Поред изложене слике стајао би папир с назнаком НАЗИВ РАДА, на којем посетилац треба да напише само једну реч – прву мисао што је рађа поглед на слику. Својом речју он анонимно комуницира са ауторком, која ту реч прихвата као покушај да јој се нешто каже, јер и сама покушава нешто да каже – изражавајући се визуелно. Све исписане речи чиниле би основу за назив рада. Учествовање у једном финалном чину – давању назива представљеном делу – за публику би био додатни мотив доласка на изложбу. Притом и ауторка добија реч сваког посетиоца, учесника комуникације, која бива на крају, не на почетку пројекта изложбе, јер за ауторку слика, ипак, јесте пре речи. 
Одабрани начин представљања слике више је резултат жеље да се отвори простор за својеврсну игру дела и речи, као и дела и публике кроз реч, него да се указује на проблеме комуникације аутора и посматрача дела. Дакле, акценат је на интеракцији, забави, изложби и ишчекивању резултата. 

Реч је у служби повезивања свих компоненти једне сложене визуелне целине на основу чистог осећаја појединца приликом првог посматрања дела. Настаје спонтано, без припрема и претходног размишљања, што доприноси њеној истинитости. 

Циљ пројекта би могао да буде и трагање за одговором на питање како једна реч може да утиче на уобличење рада што за полазиште нема реч, али може да је створи, то јест колико различитих речи може да створи једна апстрактна слика, докле води спајање или сумирање њихових појединачних значења и колико приближно посетилац може да погоди и осети ауторову поетику кроз реч.
У реализовању овакве изложбе ауторка види отворен пут за даље развијање пројекта као неке врсте експеримента.

